อาร์เอ็กซ์ฯคาดปี 2570 มูลค่าธุรกิจไมซ์ไทยพุ่ง 1.2 หมื่นล้านเหรียญสหรัฐ
อาร์เอ็กซ์ โกลบอล มั่นใจธุรกิจงานไมซ์เมืองไทยมีศักยภาพ อาจขึ้นแท่นฮับในเอเชีย แปซิฟิค คาดปี 2570 มูลค่าตลาดอยู่ที่ 1.2 หมื่นล้านเหรียญสหรัฐ หรือ กว่า 4 แสนล้านบาท
21 พ.ย. 2565

นายฮิวจ์ เอ็ม โจนส์ ประธานเจ้าหน้าที่บริหาร อาร์เอ็กซ์ โกลบอล กล่าวถึงภาพรวมในการจัดงานแสดงสินค้าหรืองานไมซ์ในประเทศไทย ว่า แม้ปัจจุบันศูนย์กลางการจัดงานแสดงสินค้าของภูมิภาคเอเชีย แปซิฟิค คือ ประเทศสิงคโปร์ ก็ตาม แต่ปริมาณการจัดงานของประเทศไทยมีจำนวนมากกว่า คือ 11 งาน ขณะที่สิงคโปร์มี 7 งาน มูลค่าอุตสาหกรรมการจัดงานแสดงสินค้าของประเทศไทยปี 2562 อยู่ที่  6.93 พันล้านเหรียญสหรัฐ  คาดว่าจะสูงถึง 1.2 หมื่นล้านเหรียญสหรัฐในปี 2570 หรือกว่า 4 แสนล้านบาท 
 
ดังนั้นมีความเป็นไปได้ในอนาคตที่จะเลือกประเทศไทยเป็นฮับด้านการจัดงานแสดงสินค้า รวมถึงการเลือกอีกหลายประเทศในภูมิภาคนี้ในการจัดงาน เพื่อให้มีการจัดงานมากกว่า 1 ประเทศ สอดรับกับการเติบโตของอุตสาหกรรมจัดงานแสดงสินค้าในภูมิภาคเอเชีย แปซิฟิค ที่คาดว่าจะเติบโตที่ 7% สร้างรายได้ 5 แสนล้านเหรียญสหรัฐ 
  
“เราเห็นศักยภาพในไทยอย่างมาก นอกจากลาสเวกัส และเมืองคานส์ ก็มีประเทศไทยที่จัดงานได้ดี และ ศักยภาพของประเทศไทยไม่ใช่แค่ผลิตและขายในประเทศ คนไทยมีความสามารถและจะเป็นผู้ส่งออกไปต่างประเทศมากขึ้น ทั้งสหรัฐอเมริกา และเยอรมัน บุคลากรไทยมีทักษะด้านดิจิทัล สามารถทำงานในโลกยุคใหม่ หลังโควิด การใช้เทคโนโลยีเป็นเรื่องสำคัญ ซึ่งเราเองก็นำเทคโนโลยี การวิเคราะห์ข้อมูลลูกค้ามาใช้ เพื่อให้เขาง่ายในการค้นหาสิ่งที่เขาต้องการ”
 
เทรนด์การจัดงานแสดงสินค้าไม่ได้วัดกันที่จำนวนคนเดินเข้ามาดูงานอีกต่อไป แต่จะเป็นพื้นที่ให้ผู้บริหารระดับสูง หรือ ผู้มีอำนาจในการตัดสินใจซื้อมาร่วมงาน เป็นงานที่ผู้คนมาพบปะสังสรรค์เทคโนโลยีสามารถช่วยวิเคราะห์จากฐานข้อมูลลูกค้าได้ว่า ลูกค้าต้องการสินค้าอะไร และพร้อมนำเสนอผู้ขายที่ตรงความต้องการได้ทันทีที่เข้าร่วมงาน นอกจากนี้ยังเป็นงานที่ให้ผู้คนได้มาพบปะสังสรรค์ และสร้างแรงบันดาลใจ 
  
เขายังกล่าวอีกว่า ประเทศไทยยังมีโอกาสทางธุรกิจอีกมากเพราะยังมีอีกหลายงานที่บริษัทยังไม่ได้เข้าไปรุกตลาด ไม่ว่าจะเป็น อุตสาหกรรมคริปโต, งานด้านความยั่งยืน ตลอดจนเรื่องความปลอดภัยไซเบอร์ และก็มีบางงานที่ได้จัดมาแล้วในต่างประเทศนำมาจัดที่ประเทศไทย เช่น งานเทคโนโลยีสำหรับผู้หญิง เป็นต้น ซึ่งบริษัทมีความได้เปรียบกว่ารายอื่นตรงที่มีสำนักงานในประเทศไทย เข้าใจเรื่องกฎหมาย หรือ ระเบียบต่างๆของไทย รวมถึงเรื่องทรัพย์สินทางปัญญา ด้วย 
 
ประเทศไทยมีโครงสร้างพื้นฐานที่ดีเยี่ยม ไม่ว่าจะเป็นการคมนาคมขนส่ง ถนน สาธารณูปโภค หรืออินเทอร์เน็ต กรุงเทพฯ เป็นจุดหมายปลายทางยอดนิยมสำหรับอุตสาหกรรมจัดงานแสดงสินค้า เนื่องจากปัจจัยต่างๆ เช่น วีซ่าขาเข้าสำหรับ 21 สัญชาติ โครงสร้างพื้นฐานที่ดี การขยายสิ่งอำนวยความสะดวกของสายการบิน สถานที่คุณภาพสูงที่ทำให้เป็นจุดหมายปลายทางยอดนิยมสำหรับการจัดงานทางธุรกิจ
 
นอกจากนี้ สถานที่จัดงานในประเทศไทยยังมีมาตรฐานระดับพรีเมียมระดับสากลและมีความหลากหลาย สามารถรองรับงานแสดงได้หลากหลายประเภท รวมถึงมีความก้าวหน้าทางเทคโนโลยีและนวัตกรรมอยู่ในระดับแนวหน้า แเละเทคโนโลยีการจัดงานดิจิทัลได้กลายเป็นส่วนสำคัญของการจัดนิทรรศการในประเทศไทยไปแล้ว